Tiger slet i US Open-åpningen
Etter ti hull lå amerikaneren allerede to slag over par. Han fikk ikke spilt ferdig runden sin fordi spillet ble stoppet av mørke. Dårlig vær skapte forsinkelser for arrangøren torsdag, og runden avsluttes fredag før de fortsetter med 2. runde. - Jeg har mange hull å spille i morgen. Forhåpentligvis kan jeg spille litt bedre enn jeg gjorde i dag, sa Woods. 37-åringen så ut til å slite med et vondt håndledd etter at han måtte slå seg ut av roughen på første hull. Woods har vunnet 14 majortitler i løpet av karrieren og jakter på Jack Nicklaus' rekord på 18 seirer. Verdenseneren har imidlertid ikke vunnet en majorturnering siden US Open i 2008. De siste årene har han hatt motgang både på og utenfor golfbanen, men denne sesongen har Woods vist at han er tilbake for fullt med fire seirer på PGA-touren. Han har også gjenerobret førsteplassen på verdensrankingen.
Golfesset Tiger Woods (37) fikk ingen god start på prestisjetunge US Open.